Pa sterf in huisroof(Argieffoto: SA Polisie) Die polisie in KwaZulu-Natal ondersoek ŉ saak van moord, poging tot moord en roof nadat ŉ gesin vroegoggend in hul huis in die noorde van Westville buite Durban oorval en aangeval is. ŉ Man is dood en sy vrou en tienerseun is in ŉ hospitaal opgeneem. Kapt. Nqobile Gwala, woordvoerder van die polisie, het aan Maroela Media gesê die vrou het omstreeks 05:30 die honde by die huis laat uitgaan om ŉ draai te loop toe sy oorval is deur twee mans met balaklawas. “Die verdagtes het hulself in die huis ingedwing en ŉ struweling het tussen die verdagtes en die gesin ontstaan.” Die 53-jarige pa is tydens die struweling met ŉ skerp voorwerp in die bors en sy seun (18) in die regterdy gesteek waarna die verdagtes met ŉ selfoon en ŉ beursie op die vlug geslaan het. Garrith Jamieson, ŉ paramedikus, het gesê paramedici is vanoggend na die huis ontbied waar die man op die toneel gestabiliseer is voordat sy hart gaan staan het. Die man het ondanks die pogings van paramedici en dokters by die hospitaal aan sy beserings beswyk. Volgens Jamieson het die ma en seun matige beserings in die voorval opgedoen. Albei is ná die voorval vir mediese behandeling na ŉ hospitaal vervoer.